PATVIRTINTA

 Žmogiškųjų išteklių plėtros veiksmų programos, Ekonomikos augimo veiksmų programos, Sanglaudos skatinimo veiksmų programos ir 2014–2020 metų Europos Sąjungos fondų investicijų veiksmų programos valdymo komitetų 2015 m. sausio 21 d. posėdžio sprendimo protokolu Nr.36

 Aktuali redakcija nuo 2016 m. gegužės 9 d.

 **REKOMENDACIJOS DĖL EUROPOS SĄJUNGOS STRUKTŪRINIŲ FONDŲ SVETAINĖS** [**WWW.ESINVESTICIJOS.LT**](http://www.esinvesticijos.lt) **ADMINISTRAVIMO**

**I SKYRIUS**

**BENDROSIOS NUOSTATOS**

1. Rekomendacijose dėl Europos Sąjungos (toliau – ES) struktūrinių fondų svetainės [www.esinvesticijos.lt](http://www.esinvesticijos.lt) administravimo (toliau – Rekomendacijos) nustatoma ES struktūrinių fondų svetainės [www.esinvesticijos.lt](http://www.esinvesticijos.lt) (toliau – Svetainė) administravimo ir informacijos joje skelbimo rekomendacinio pobūdžio tvarka.
2. Rekomendacijos parengtos vadovaujantis 2013 m. gruodžio 17 d. Europos Parlamento ir Tarybos patvirtintu reglamentu (ES) Nr. 1303/2013, kuriuo nustatomos Europos regioninės plėtros fondui, Europos socialiniam fondui, Sanglaudos fondui, Europos žemės ūkio fondui kaimo plėtrai ir Europos jūros reikalų ir žuvininkystės fondui bendros nuostatos ir Europos regioninės plėtros fondui, Europos socialiniam fondui, Sanglaudos fondui ir Europos jūros reikalų ir žuvininkystės fondui taikytinos bendrosios nuostatos ir panaikinamas Tarybos reglamentas (EB) Nr. 1083/2006 (OL 2013, L 347, p. 320) (toliau – reglamentas (ES) Nr. 1303/2013), Atsakomybės ir funkcijų paskirstymo tarp institucijų, įgyvendinant 2014–2020 metų Europos Sąjungos struktūrinių fondų investicijų veiksmų programą, taisyklių, patvirtintų Lietuvos Respublikos Vyriausybės 2014 m. birželio 4 d. nutarimu Nr. 528 „Dėl atsakomybės ir funkcijų paskirstymo tarp institucijų, įgyvendinant 2014–2020 metų Europos Sąjungos struktūrinių fondų investicijų veiksmų programą“, 2014–2020 metų Europos Sąjungos fondų investicijų veiksmų programos administravimo taisyklių, patvirtintų Lietuvos Respublikos Vyriausybės 2014 m. spalio 3 d. nutarimu Nr. 1090 „Dėl 2014–2020 metų Europos Sąjungos fondų investicijų veiksmų programos administravimo taisyklių patvirtinimo“, Techninės paramos administravimo taisyklių, patvirtintų Lietuvos Respublikos finansų ministro 2014 m. spalio 28 d. įsakymu Nr. 1K-337 „Dėl techninės paramos administravimo taisyklių patvirtinimo“, Projektų administravimo ir finansavimo taisyklių, patvirtintų Lietuvos Respublikos finansų ministro 2014 m. spalio 8 d. įsakymu Nr. 1K-316 „Dėl Projektų administravimo ir finansavimo taisyklių patvirtinimo“ (toliau – Projektų administravimo ir finansavimo taisyklės), ir Finansinių priemonių įgyvendinimo taisyklių, patvirtintų Lietuvos Respublikos finansų ministro 2014 m. spalio 16 d. įsakymu Nr. 1K-326 „Dėl Finansinių priemonių įgyvendinimo taisyklių patvirtinimo“, nuostatomis. Rekomendacijose vartojamos sąvokos suprantamos taip, kaip jos apibrėžtos šiuose teisės aktuose.
3. Pagrindinis Rekomendacijų tikslas – nustatyti Svetainės administravimo ir informacijos, skirtos galimiems ir esamiems pareiškėjams, iš ES struktūrinių fondų lėšų bendrai finansuojamų projektų (toliau – Projektai) vykdytojams ir visuomenei, skelbimo Svetainėje tvarką.
4. Rekomendacijų nuostatos taikomos vadovaujančiajai, tarpinėms, tvirtinančiajai institucijoms ir projektų vykdytojams, kai įgyvendinami projektai, apimantys finansines priemones.
5. ES struktūrinių fondų lėšas administruojančių institucijų tinklas (toliau – SAIT) – intranetas, Svetainės dalis, kuriame talpinama informacija apie registraciją į vidinius institucijos (-ų) renginius, darbo grupių posėdžius bei centralizuotus mokymus ES struktūrinių fondų lėšas administruojantiems valstybės tarnautojams ir darbuotojams, taip pat skelbiama posėdžių ir mokymų dalomoji medžiaga, talpinami 2014–2020 m. ES struktūrinių fondų administravimo procesų aprašymai, formos ir instrukcijos, kuriems pritaria 2014–2020 metų ES struktūrinių fondų administravimo darbo grupė, sudaryta Lietuvos Respublikos finansų ministro 2013 m. liepos 11 d. įsakymu Nr. 1K-243 „Dėl darbo grupės sudarymo“ (toliau – Procesų darbo grupė). Procesų aprašymai, formos ir instrukcijos SAIT skelbiamos Procesų darbo grupės darbo reglamente, kurį tvirtina Procesų darbo grupė posėdžio protokolu, nustatyta tvarka. SAIT taip pat skelbiama vadovaujančiosios, tarpinių ir tvirtinančiosios institucijų valstybės tarnautojams ir darbuotojams aktuali metodinė informacija, visuomenės, projektų vykdytojų ar galimų pareiškėjų nuomonės tyrimų ataskaitos, kasdienės žiniasklaidos apžvalgos, tarpinstitucinės naujienos, ES struktūrinių fondų lėšas administruojančių institucijų valstybės tarnautojų ir darbuotojų kontaktai.

**II SKYRIUS**

**ATSAKOMYBĖ UŽ SVETAINĖS ADMINISTRAVIMĄ IR INFORMACIJOS JOJE SKELBIMĄ**

1. Vadovaujančioji institucija yra Svetainės valdytoja ir atsako už Svetainės struktūrą.
2. Vadovaujančioji institucija kuria ir plėtoja Svetainę, koordinuoja, kaip Svetainėje skelbiama informacija apie ES struktūrinius fondus, 2014–2020 metų Europos Sąjungos fondų investicijų veiksmų programą, patvirtintą 2014 m. rugsėjo 8 d. Europos Komisijos įgyvendinimo sprendimu (toliau – Veiksmų programa), kuriuo patvirtinami tam tikri „2014–2020 metų Europos Sąjungos fondų investicijų veiksmų programos“ elementai, kad, siekiant investicijų į ekonomikos augimą ir darbo vietų kūrimą tikslo, iš Europos regioninės plėtros fondo, Sanglaudos fondo, Europos socialinio fondo ir specialaus asignavimo Jaunimo užimtumo iniciatyvai būtų teikiama parama Lietuvai (apie nurodytą sprendimą Europos Komisija pranešė dokumentu Nr. C(2014) 6397), ir jos įgyvendinimo eigą.
3. Vadovaujančioji institucija yra atsakinga už tai, kad būtų laikomasi reglamento (ES) Nr. 1303/2013 115 straipsnyje nustatytų reikalavimų.
4. Vadovaujančioji institucija yra atsakinga už nenutrūkstamą Svetainės veikimą, šalina techninius nesklandumus.
5. Vadovaujančioji institucija skelbia Svetainėje informaciją anglų kalba, kuri gali būti aktuali užsienio auditorijai (naujienos, įgyvendintų projektų pavyzdžiai ir pan.).
6. Tarpinės ir tvirtinančioji institucijos dalyvauja kuriant ir plėtojant Svetainę, užtikrina aktualios informacijos apie ES struktūrinius fondus ir Veiksmų programą bei jos įgyvendinimo eigą skelbimą ir atnaujinimą, pagal kompetenciją teikia galimiems ir esamiems pareiškėjams ir projektų vykdytojams informaciją apie paraiškų finansuoti projektus (toliau – paraiškos) rengimo ir teikimo tvarką bei projektų įgyvendinimo reikalavimus ir teisės aktų, nurodytų Rekomendacijų 2 punkte, nustatyta tvarka skelbia šią informaciją Svetainėje.
7. Vadovaujančioji institucija paskiria turinio valdymo sistemos administratorius, atsakingus už tinkamą Svetainės turinio valdymo sistemos veikimą, Svetainės struktūros pakeitimus, vienodą informacijos skelbimo stilių.
8. Vadovaujančioji, tarpinės ir tvirtinančioji institucijos paskiria Svetainės informacijos rengėjus ir institucijos vidaus procedūrų aprašuose nustato informacijos rengimo ir skelbimo Svetainėje tvarką. Informaciją apie Svetainės turinio rengėjus, jų kontaktinę informaciją ir pareigas tarpinės ir tvirtinančioji institucijos pateikia vadovaujančiajai institucijai elektroniniu paštu esinvesticijos@finmin.lt. Vadovaujančioji institucija, gavusi šią informaciją, paskirtiems asmenims suteikia Svetainės administravimo teises.
9. Svetainės informacijos rengėjai atsako už Svetainėje skelbiamos informacijos aktualumą, teisingumą, atsakymų į klausimus, pateiktus Svetainėje, pateikimą ir pagal Lietuvos Respublikos teisės aktus, nurodytus Rekomendacijų 2 punkte, privalomos skelbti informacijos paskelbimą laiku.

**III SKYRIUS**

**INFORMACIJOS SKELBIMAS SVETAINĖJE. BENDROJI SVETAINĖS STRUKTŪRA**

1. Vadovaujančioji institucija, tarpinės ir tvirtinančioji institucijos, Svetainėje skelbdamos aktualią informaciją apie 2014–2020 metų ES struktūrinių fondų investicijas Lietuvoje, vadovaujasi Rekomendacijomis ir ES bei Lietuvos Respublikos teisės aktais, nurodytais Rekomendacijų 2 punkte.
2. Vadovaujančioji institucija Svetainės titulinio puslapio dalyje „Ženklas“ skelbia 2014–2020 metų ES struktūrinių fondų investicijų Lietuvoje ženklą ir jo naudojimo vadovą.
3. Svetainės lankytojų klausimai pateikiami užpildant specialią formą „Klauskite“, esančią Svetainės tituliniame puslapyje. Į Svetainėje pateiktus klausimus dėl Svetainės naudojimo ar kitus aktualius klausimus, susijusius su ES struktūriniais fondais, per 7 dienas nuo klausimo gavimo dienos elektroniniu paštu arba raštu atsako institucija, gavusi pranešimą. Svetainėje pateiktus klausimus, kurie priklauso tarpinės ar tvirtinančiosios institucijos kompetencijai, vadovaujančioji institucija ne vėliau kaip kitą darbo dieną persiunčia elektroniniu paštu, informuodama apie tai paklausėją, atsakingai institucijai, o ši per 7 dienas nuo paklausimo gavimo institucijoje dienos, atsakymą turi pateikti paklausėjui, atsakymo elektroninę kopiją pateikdama ir vadovaujančiajai institucijai.
4. Informaciją apie aktualius ir dažnai užduodamus klausimus institucijos pagal kompetenciją skelbia Svetainės dalyje „DUK“.
5. Svetainės dalyje „Kontaktai“ skelbiami bendrieji institucijų kontaktai. Šią informaciją ne rečiau kaip du kartus per metus atnaujina vadovaujančioji institucija.
6. Svetainės dalyje „ES fondų terminų žodynėlis“ skelbiami aktualūs terminai, susiję su ES struktūrinių fondų investicijomis Lietuvoje. Šią informaciją, pagal poreikį, atnaujina vadovaujančioji institucija.
7. Svetainės dalyje „Praneškite apie korupciją“ Svetainės lankytojai turi galimybę pranešti apie įtariamas galimai korupcinio pobūdžio nusikalstamas veikas ES struktūrinių fondų lėšų administravimo ir (ar) projektų įgyvendinimo srityse. Pranešimas gali būti teikiamas anonimiškai arba nurodant pranešėjo asmens duomenis. Svetainės lankytojas gali pasirinkti instituciją, kuriai skiriamas pranešimas. Tokiu atveju pranešimas gaunamas institucijos bendruoju elektroninio pašto adresu arba kitu atsakingos institucijos nurodytu elektroninio pašto adresu. Pranešimo kopiją gauna ir vadovaujančioji institucija. Pranešimų nagrinėjimas turi būti reglamentuotas institucijų vidaus procedūrų aprašuose ar kituose institucijų vidaus dokumentuose. Institucijos turi užtikrinti pranešėjų duomenų apsaugą pagal Lietuvos Respublikos asmens duomenų teisinės apsaugos įstatymą ir Bendruosius reikalavimus organizacinėms ir techninėms asmens duomenų saugumo priemonėms, patvirtintus Valstybinės duomenų apsaugos inspekcijos direktoriaus 2008 m. lapkričio 12 d. įsakymu Nr. 1T-71 (1.12) „Dėl bendrųjų reikalavimų organizacinėms ir techninėms asmens duomenų saugumo priemonėms patvirtinimo“.

**IV SKYRIUS**

**NAUJIENOS, INFORMACIJA APIE RENGINIUS**

1. Naujienas ir informaciją apie renginius Svetainėje reguliariai skelbia už tą naujieną, aktualiją ar renginį atsakinga ar su jais susijusi institucija. Naujiena ar renginys, susiję su ES struktūrinių fondų investicijomis, turi būti paskelbiami nedelsiant Svetainės dalies „Naujienų srautas“ kategorijose „Naujienos“ arba „Renginiai“. Svetainėje turi būti skelbiamos visos aktualios naujienos, susijusios su ES struktūrinių fondų investicijomis, kurias atsakinga institucija platina žiniasklaidai. Skelbiant naujieną, turi būti nurodomi svarbiausi tos naujienos reikšminiai žodžiai.
2. Svetainės dalyje „Renginiai“ skelbiama informacija apie visus galimiems ir esamiems pareiškėjams, projektų vykdytojams, ekonominiams ir socialiniams partneriams ar visuomenei aktualius renginius, susijusius su ES struktūrinių fondų investicijomis. Skelbiant informaciją apie renginį būtina nurodyti renginio vietą, laiką ir jo turinį.
3. Svetainės dalyse „Nuotraukų galerija“ ir „Vaizdo įrašų galerija“ aktualią informaciją skelbia už tai atsakinga ar su ja susijusi institucija. Institucija Svetainės galerijose turi skelbti visus aktualius vaizdo įrašus ir nuotraukas, susijusius su ES struktūrinių fondų investicijomis, taip pat tą informaciją, kurią platina žiniasklaidai.

**V SKYRIUS**

**FINANSAVIMAS. SĄSAJA SU 2014–2020 METŲ ES STRUKTŪRINIŲ FONDŲ POSISTEMIU**

1. Informaciją apie patvirtintas Veiksmų programos priemones (toliau – Priemonės) ar jų keitimą kiekviena už savo administruojamas priemones pagal kompetenciją už iš ES struktūrinių fondų lėšų bendrai finansuojamus ūkio sektorius atsakingos ministerijos (toliau – ministerijos) per 7 darbo dienas nuo priemonių įgyvendinimo plano ar jo pakeitimo patvirtinimo dienos paskelbia Svetainės dalyje „Finansavimas“, toliau – „Patvirtintos priemonės“. Jei ši informacija automatiškai importuojama iš 2014–2020 metų Europos Sąjungos struktūrinių fondų posistemio (toliau – SFMIS2014), duomenų skelbti nereikia.
2. Informaciją apie konkursinius kvietimus įgyvendinančiosios institucijos nedelsiant nuo kvietimo patvirtinimo dienos skelbia Svetainės dalyje „Finansavimas“, toliau – „Konkursiniai kvietimai teikti paraiškas“. Jei ši informacija automatiškai importuojama iš SFMIS2014 – duomenų skelbti nereikia.Kaip susiję dokumentai, pateikiami kvietimui teikti paraiškas aktualūs dokumentai: paraiškos forma, paraiškos formų priedai, projektų finansavimo sąlygų aprašas, Projektų administravimo ir finansavimo taisyklės.
3. Valstybės ir (ar) regionų projektų sąrašus ir (ar) vietos plėtros strategijų sąrašus, ministerijos ir regionų plėtros tarybos, priėmusios sprendimą dėl valstybės ir (ar) regionų projektų sąrašo, ne vėliau kaip per 7 dienas, skelbia Svetainės dalyje „Finansavimas“, toliau – „Planuojami valstybės (regionų) projektai“. Jei ši informacija automatiškai importuojama iš SFMIS2014 – duomenų skelbti nereikia. Kaip susiję dokumentai pateikiami kvietimui teikti paraiškas aktualūs konkretūs dokumentai: paraiškos finansuoti iš ES struktūrinių fondų lėšų bendrai finansuojamą projektą (toliau – Paraiška) forma, paraiškos formų priedai, projektų finansavimo sąlygų aprašas, Valstybės ir (ar) regionų projektų sąrašas, Projektų administravimo ir finansavimo taisyklės.
4. Informaciją apie kiekvieno kvietimo teikti paraiškas metu užregistruotas paraiškas ne vėliau kaip per 7 dienas nuo paraiškų pateikimo termino paskutinės dienos įgyvendinančioji institucija paskelbia Svetainės dalyje „Finansavimas“, toliau – „Paraiškos ir projektai“. Jei ši informacija automatiškai importuojama iš SFMIS2014 – duomenų skelbti nereikia.
5. Informaciją apie projekto tinkamumo finansuoti vertinimo, naudos ir kokybės vertinimo etapus perėjusias ir atmestas paraiškas (taip pat apie projekto naudos ir kokybės vertinimo metu suteiktą galutinę balų sumą), o kai vykdomas projektų konkursas dviem etapais ir apie projektus, kurių paraiškas pasiūlyta teikti antrajam konkurso etapui, pasibaigus kiekvienam vertinimo etapui, ne vėliau kaip per 7 dienas įgyvendinančiosios institucijos skelbia Svetainės dalyje „Finansavimas“, toliau – „Paraiškos ir projektai“, papildydamos informacija, nurodyta Projektų administravimo ir finansavimo taisyklių 99 punkte. Jei ši informacija automatiškai importuojama iš SFMIS2014 – duomenų skelbti nereikia.
6. Informaciją apie priimtus sprendimus dėl projektų finansavimo ir kiekvienam projektui skirtų finansavimo lėšų sumą ne vėliau kaip per 7 dienas nuo sprendimo priėmimo dienos ministerijos ir/arba dotacijų valdytojai skelbia Svetainės dalyje „Finansavimas“, toliau –„Paraiškos ir projektai“, papildydamos informacija, nurodyta Projektų administravimo ir finansavimo taisyklių 99 punkte. Vykdant projektų konkursą ir tęstinę projektų atranką, taip pat skelbiama bendra pagal kvietimą teikti paraiškas paskirstytų finansavimo lėšų suma. Informaciją apie priimtus sprendimus dėl projektų, apimančių finansines priemones, vadovaujančioji institucija skelbia procedūrų vadove nustatyta tvarka. Jei ši informacija automatiškai importuojama iš SFMIS2014 – duomenų skelbti nereikia.
7. Informaciją apie pasirašytą projekto sutartį ne vėliau kaip per 7 dienas nuo projekto sutarties pasirašymo dienos paskelbia įgyvendinančioji institucija, nurodydama projekto vykdytojo pavadinimą ir projekto vietą, projekto pavadinimą, projekto kodą, bendrą projekto tinkamų finansuoti išlaidų sumą, projektui skirtų finansavimo lėšų sumą ir ES struktūrinių fondų lėšų sumą, projekto sutarties pasirašymo datą, numatomą projekto veiklų įgyvendinimo pabaigos datą ir pateikdama trumpą projekto aprašymą, skelbia Svetainės dalyje „Finansavimas“, toliau – „Paraiškos ir projektai“. Jei ši informacija automatiškai importuojama iš SFMIS2014 – duomenų skelbti nereikia. Informaciją apie nepatvirtintas paraiškas ne vėliau kaip per 14 dienų nuo paraiškų vertinimo ir atrankos pabaigos įgyvendinančioji institucija skelbia Svetainės dalies „Finansavimas“ kategorijose „Paraiškos ir projektai“, papildydama informacija, nurodyta Projektų administravimo ir finansavimo taisyklių 99 punkte. Jei ši informacija automatiškai importuojama iš SFMIS2014 – duomenų skelbti nereikia.

**VI SKYRIUS**

**DOKUMENTŲ, TEISĖS AKTŲ IR JŲ PROJEKTŲ, LEIDINIŲ SKELBIMAS**

1. Dokumentai, teisės aktai ir jų priedai skelbiami Svetainės dalyje „Dokumentai“. Svetainės turinio valdymo sistemoje skelbiamas pagrindinis dokumentas (aktuali jo versija), nurodomi pagrindinio dokumento duomenys ir dokumento pavadinimas. Išsaugojus pagrindinį dokumentą, pildomi papildomi laukai: „Versijos“, „Teisinis reglamentavimas“ ir „Dokumento priedai“. Svetainės turinio valdymo sistemos dalyje „Versijos“ pateikiamos aktualios dokumentų redakcijos ir suteikiama galimybė matyti senesnes dokumento versijas. Svetainės turinio valdymo sistemos dalyje „Teisinis reglamentavimas“ nurodoma, kokiu įsakymu, nutarimu ar kitu teisės aktu patvirtintas pagrindinis dokumentas, dalyje „Dokumento priedai“ skelbiami visi su tuo dokumentu susiję priedai. Kiekvienas dokumentas ar jo priedas priskiriamas tam tikrai dokumento kategorijai ir tipui.
2. Strateginius dokumentus ir ES teisės aktus per 5 darbo dienas nuo jų patvirtinimo dienos vadovaujančioji institucija skelbia Svetainės dalyje „Dokumentai“, pasirinkdama kategoriją „Strategija ir planavimas“, toliau – „Strateginiai dokumentai“ arba „ES teisės aktai“.
3. Svarbiausius nacionalinius teisės aktus, reglamentuojančius ES struktūrinių fondų investicijas Lietuvoje, per 5 darbo dienas nuo jų patvirtinimo dienos vadovaujančioji institucija skelbia Svetainės dalyje „Dokumentai“, pasirinkdama kategoriją „Strategija ir planavimas“, toliau – „Nacionaliniai teisės aktai“.
4. Vertinimo planus per 5 darbo dienas nuo jų patvirtinimo dienos vadovaujančioji institucija skelbia Svetainės dalyje „Dokumentai“, pasirinkdama kategoriją „Strategija ir planavimas“, toliau – „Vertinimo planai“.
5. Komunikacijos planus per 5 darbo dienas nuo jų patvirtinimo dienos vadovaujančioji institucija skelbia Svetainės dalyje „Dokumentai“, pasirinkdama kategoriją „Strategija ir planavimas“, toliau – „Komunikacijos planai“.
6. Aktualias patvirtintų priemonių įgyvendinimo planų redakcijas per 5 darbo dienas nuo jų patvirtinimo dienos ministerijos skelbia Svetainės dalyje „Dokumentai“, pasirinkdamos kategoriją „Patvirtintų priemonių įgyvendinimo planai“.
7. Formas ir instrukcijas, kurioms pritaria Procesų darbo grupė, vadovaujančioji institucija per 5 darbo dienas nuo posėdžio protokolo pasirašymo dienos skelbia Svetainės dalyje „Dokumentai“, priskirdama juos dokumentų tipams „Paraiškų priedų formos“ arba „Kitos formos“ ir priskirdama srities „Finansavimo skyrimas“ kategorijai „Paraiškų priedų formos“ arba srities „Projektų valdymas“ vienai iš kategorijų „Administruojančiųjų institucijų formos“ arba „Kitos formos“.
8. 2014–2020 metų Europos Sąjungos fondų investicijų veiksmų programos stebėsenos komiteto (toliau – Stebėsenos komitetas) veiklos dokumentus per 3 darbo dienas nuo jų patvirtinimo dienos vadovaujančioji institucija skelbia Svetainės dalyje „Dokumentai“, pasirinkdama kategoriją „Strategija ir planavimas“, toliau – „Stebėsenos komitetas“.
9. Stebėsenos komiteto posėdžio laiką ir datą, darbotvarkės projektą, Stebėsenos komitetui teikiamų svarstyti ir tvirtinti dokumentų ir (ar) jų projektų ir kitų susijusių dokumentų kopijas ne vėliau kaip per 10 dienų iki Stebėsenos komiteto posėdžio dienos vadovaujančioji institucija skelbia Svetainės dalyje „Renginiai“.
10. Protokolinius sprendimus, formas bei instrukcijas, kuriems pritaria ES struktūrinių fondų investicijų veiksmų programos valdymo komitetas (toliau – Veiksmų programos valdymo komitetas), per 3 darbo dienas nuo jų patvirtinimo dienos vadovaujančioji institucija skelbia Svetainės dalyje „Dokumentai“, pasirenkant kategoriją „Strategija ir planavimas“, toliau – „Kitos darbo grupės ir komitetai“ bei priskiriant juos dokumentų tipui „Formos ir instrukcijos“ arba „Protokoliniai sprendimai“.
11. Projektų finansavimo sąlygų aprašų aktualias redakcijas ir su jais susijusius dokumentus ministerijos skelbia Svetainės dalyje „Dokumentai“, pasirinkdamos kategoriją „Finansavimo skyrimas“, toliau – „Projektų finansavimo sąlygų aprašai“. Projektų finansavimo sąlygų aprašai Svetainėje skelbiami prieš kvietimo teikti paraišką paskelbimą arba projektinių pasiūlymų dėl valstybės arba regionų projektų įgyvendinimo pateikimą ministerijoms arba regionų plėtros taryboms. Taip pat šioje dalyje, kai įgyvendinamas projektas, apimantis finansines priemones, vadovaujančioji institucija skelbia projekto finansavimo sąlygas o projekto vykdytojas skelbia finansinių priemonių atrankos sąlygų sąvadus.
12. Su Projektų finansavimo sąlygų aprašais patvirtintas supaprastintą išlaidų apmokėjimą nustatančias tyrimų ataskaitas ir teisės aktų ar kitų dokumentų analizes vadovaujančioji institucija skelbia Svetainės dalyje „Dokumentai“, pasirinkdama kategoriją „Tyrimai“, toliau – „Supaprastinto išlaidų apmokėjimo tyrimai“.
13. Per 5 darbo dienas nuo stebėsenos rodiklių skaičiavimo aprašų patvirtinimo dienos Svetainės dalyje „Dokumentai“, pasirinkdamos kategoriją „Finansavimo skyrimas“, toliau – „Metodikos“, vadovaujančioji institucija skelbia veiksmų programos stebėsenos rodiklių skaičiavimo aprašus, ministerijos ir, kai įgyvendinami veiksmų programos techninės paramos prioritetai, vadovaujančioji institucija – nacionalinių stebėsenos rodiklių skaičiavimo aprašus.
14. Valstybės ir regionų projektų atrankos tvarkos aprašus per 5 darbo dienas nuo jų patvirtinimo dienos ministerijos skelbia Svetainės dalyje „Dokumentai“, pasirinkdamos kategoriją „Finansavimo skyrimas“, toliau – „Projektų atrankos tvarkos aprašai“.
15. Valstybės ir (ar) regionų projektų sąrašus ir (ar) vietos plėtros strategijų sąrašus, ministerijos ir regionų plėtros tarybos , priėmusios sprendimą dėl valstybės ir (ar) regionų projektų sąrašo, ne vėliau kaip per 7 dienas, skelbia Svetainės dalyje „Dokumentai“, toliau – „Valstybės projektų sąrašai“ arba „Regionų projektų sąrašai“.
16. Sprendimus skirti finansavimą bei sprendimus nutraukti skirtą finansavimą ne vėliau kaip per 7 dienas nuo šių sprendimų priėmimo dienos atsakingos institucijos skelbia Svetainės dalyje „Dokumentai“, pasirenkant kategoriją „Finansavimo skyrimas“, toliau – „Sprendimai dėl finansavimo“.
17. Visuotinės dotacijos atveju, įgyvendinančios institucijos per 14 dienų nuo paraiškų vertinimo ir atrankos pabaigos Svetainės dalyje „Dokumentai“, pasirenkant kategoriją „Finansavimo skyrimas“, toliau – „Sprendimai dėl finansavimo“ paskelbia sąrašą pareiškėjų, kurių projektai nebuvo atrinkti finansuoti.
18. Ministerijos, taip pat, kai įgyvendinama techninės paramos visuotinės dotacijos priemonė, vadovaujančioji institucija, kvietimų teikti paraiškas skelbimo, kvietimą teikti vietos plėtros strategijas tvirtinimui, kvietimą teikti vietos plėtros projektinius pasiūlymus, projektų sąrašų ir finansavimo sutarčių sudarymo planus per 2 darbo dienas nuo jų patvirtinimo dienos skelbia Svetainės dalyje „Dokumentai“, pasirenkant kategoriją „Finansavimo skyrimas“, toliau – „Planai“.
19. Paraiškos formas, jų pildymo instrukcijas, tipinius paraiškų priedus, atsakinga institucija per 5 darbo dienas skelbia Svetainės dalyje „Dokumentai“, pasirenkant kategoriją „Finansavimo skyrimas“, toliau – „Formos“. Jei formos, jų pildymo instrukcijos, tipiniai paraiškos priedai tvirtinami ministro įsakymu ar kitu teisės aktu, atitinkamai jie turi būti susiejami tarpusavyje ir skelbiami Svetainėje pasirenkant dokumento tipą „Įsakymai“ ir t. t.
20. Metodinius dokumentus, susijusius su valstybės projektų planavimo būdu atrenkamais didelės apimties projektais, atsakinga institucija skelbia Svetainės dalyje „Dokumentai“, pasirenkant kategoriją „Projektų valdymas“, toliau – „Metodikos“ arba „Gairės ir rekomendacijos“.
21. Rekomendacijas dėl sutikimo įkeisti ar kitaip suvaržyti turtą, įsigytą ar sukurtą iš ES struktūrinių fondų lėšų, Rekomendacijas dėl projektų išlaidų atitikties ES struktūrinių fondų reikalavimams, bei kitos rekomendacijos ir metodiniai dokumentai, kurioms pritaria Veiksmų programos valdymo komitetas, atsakinga institucija skelbia Svetainės dalyje „Dokumentai“, pasirenkant kategoriją „Projekto valdymas“, toliau – „Gairės ir rekomendacijos“.
22. Metinės ir galutinės įgyvendinimo ataskaitos, patvirtintos Europos Komisijos, ir jos santraukos lietuvių ir anglų kalbomis, vadovaujančiosios institucijos skelbiamos Svetainės dalyje „Dokumentai“, pasirenkant kategoriją „Ataskaitos“, toliau – „Metinės“ arba „Galutinė“.
23. Partnerystės sutarties įgyvendinimo pažangos ataskaitą ir jos santrauką per 5 darbo dienas nuo jos pateikimo Europos Komisijai dienos vadovaujančioji institucija skelbia Svetainės dalyje „Dokumentai“, pasirenkant kategoriją „Ataskaitos“, toliau – „Partnerystės sutarties įgyvendinimo pažangos ataskaitos“.
24. ES struktūrinių fondų lėšų panaudojimo vertinimo ataskaitas per 5 darbo dienas nuo jų gavimo/registracijos dienos vadovaujančioji institucija skelbia Svetainės dalyje „Dokumentai“, pasirinkdama kategoriją „Ataskaitos“, toliau – „Vertinimas“.
25. Išankstinio finansinių priemonių vertinimo ataskaitą ir rezultatų santrauką per 14 darbo dienų po išankstinio finansinių priemonių vertinimo atlikimo ar atnaujinimo dienos vadovaujančioji institucija skelbia Svetainės dalyje „Dokumentai“, pasirenkant kategoriją „Ataskaitos“, toliau – „Kitos“.
26. Kai įgyvendinami projektai, apimantys finansines priemones, projekto vykdytojas per 5 darbo dienas nuo Priežiūros komiteto posėdžio, kuriame Priežiūros komiteto nariai patvirtina fondų fondo metines ataskaitas, protokolo pasirašymo dienos skelbia galutinių naudos gavėjų sąrašą Svetainės dalyje „Dokumentai“, pasirenkant kategoriją „Ataskaitos“, toliau – „Kitos“.
27. Vadovaujančioji institucija Svetainėje skelbia apibendrintą informaciją, susijusią su audito institucijos, Europos Audito Rūmų, Europos Komisijos ir kitų institucijų atliktų valdymo ir kontrolės sistemos ir Europos Komisijai deklaruotų išlaidų auditų ir (ar) kitų institucijų atliktų patikrinimų rezultatais. Informacija, susijusi su audito institucijos atliktų valdymo ir kontrolės sistemos ir Europos Komisijai deklaruotų išlaidų auditų rezultatais, skelbiama Svetainėje tada, kai ši informacija paviešinama audito institucijos veiklą reglamentuojančių teisės aktų nustatyta tvarka. Informacija, susijusi su Europos Audito Rūmų, Europos Komisijos atliktų valdymo ir kontrolės sistemos ir Europos Komisijai deklaruotų išlaidų auditų rezultatais, skelbiama Svetainėje, jeigu nenurodyta, kad informacija negali būti viešinama. Informacija skelbiama Svetainės dalyje „Dokumentai“, pasirenkant kategoriją „Ataskaitos“, toliau – „Kitos“.
28. Tvirtinančioji institucija Svetainėje per 5 darbo dienas nuo patvirtinimo dienos paskelbia ataskaitą apie grąžintinas ir grąžintas lėšas. Informacija skelbiama Svetainės dalyje „Dokumentai“, pasirenkant kategoriją „Ataskaitos“, toliau – „Kitos“.
29. Ministerija, taip pat, kai veiksmų programos techninės paramos prioriteto priemonė įgyvendinama visuotinių dotacijų būdu, vadovaujančioji institucija, turi informuoti ekonominius ir socialinius partnerius apie rengiamus projektų finansavimo sąlygų aprašus, šių aprašų projektus paskelbdama Svetainės dalyje „Dokumentai“, pasirenkant kategoriją „Dokumentų projektai“, nurodydama ne trumpesnį nei 10 darbo dienų pastabų pateikimo terminą. Elektroniniu paštu gautas pastabas ministerija ar vadovaujančioji institucija per 5 darbo dienas nuo pastabų pateikimo termino pabaigos įvertina ir Svetainės dalies „Dokumentai“ kategorijoje „Dokumentų projektai“ prie konkretaus dokumento projekto paskelbia apibendrintą informaciją su paaiškinimais, į kokias pastabas atsižvelgta ir į kokias neatsižvelgta rengiant projektų finansavimo sąlygų aprašą.
30. Svarbiausius leidinius, susijusius su ES struktūrinių fondų investicijomis Lietuvoje, per 5 darbo dienas nuo jų patvirtinimo dienos atsakingos institucijos skelbia Svetainės dalyje „Dokumentai“, pasirenkant kategoriją „Publikacijos“.

**REZULTATAI IR STATISTIKA**

1. Įgyvendinant projektą sukurtus produktus (parengtas metodikas, leidinius, galimybių studijas, atliktų tyrimų išvadas ir kita) ir (ar) informaciją apie juos įgyvendinančioji institucija skelbia Svetainės dalyje „Rezultatai ir statistika“, pasirenkant kategoriją „Sukurti produktai“.
2. Informaciją apie ES struktūrinių fondų lėšų panaudojimo vertinimus ne vėliau kaip per 5 darbo dienas nuo informacijos gavimo dienos vadovaujančioji institucija skelbia Svetainės dalyje „Rezultatai ir statistika“ , pasirenkant kategoriją „ES fondų panaudojimo vertinimas“.
3. Apibendrintą informaciją apie įgyvendinančiųjų institucijų nustatytus projektų pažeidimus vadovaujančioji institucija skelbia Svetainės dalyje „Rezultatai ir statistika“, toliau – „Pažeidimai“. Jei ši informacija automatiškai importuojama iš SFMIS2014, duomenų skelbti nereikia.